Hafslund (selskap)

**Hafslund AS** er et norsk energiselskap. Det ble dannet av et konsortium som i 1894 kjøpte Hafslund hovedgård av bl.a. arvingene av industrimagnaten Benjamin Wegner, og fikk stor betydning i utviklingen av norsk vannkraftindustri.

Selskapet er idag heleid av Oslo kommune. Det har vannkraft som kjernevirksomhet, med 56&nbsp;% eierskap i Hafslund Kraft. Gjennom Hafslund Vekst eier selskapet halvparten av Eidsiva Energi.

## Historie
### Opprinnelse

Selskapet Hafslund tar navnet sitt fra Hafslund hovedgård, som omfattet sagbruk, trelasteksport og rundt 340 000 dekar skog i Østfold og Østerdalen. Ved slutten av 1800-tallet var de største eierne arvingene etter industrimagnaten Benjamin Wegner: søstrene Henriette Pauss og Sophie Nørregaard, og deres bror, høyesterettsadvokat George Wegner. På vegne av eierne forsøkte George Wegner allerede i 1879 uten hell å selge Hafslund, men døde tragisk i 1881. I 1893 besluttet de gjenværende eierne å selge eiendommen til det engelske firmaet Kellner-Partington Paper Pulp Co. Ltd., som noen år tidligere hadde kjøpt Borregaard. Regjeringen avslo å godkjenne salget året etter fordi Kellner Partington Paper Pulp Co. da ville få en for dominerende stilling i norsk industri gjennom å eie hele Sarpsfossen med store eiendommer på begge sider. Det ble dannet et norsk konsortium som trådte inn i det engelske firmaets sted i budet og overtok Hafslund. Dette konsortiet ble starten på energiselskapet Hafslund.

Hafslund Aktieselskab ble konstituert 18. mars 1898 for å oppføre Hafslund kraftstasjon på Hafslund ved Sarpsfossen og en karbidfabrikk som skulle utnytte strømproduksjonen. Byggingen startet allerede i 1896, og kraftstasjonen sto ferdig i 1899 med en installert effekt på 5200&nbsp;kW. I 1907 hadde behovet for kraft økt utover det kraftstasjonen på Hafslund kunne dekke, selv etter flere utbygginger, og en overføringslinje til Kykkelsrud kraftverk for å leie kraft derfra. Dette markerte starten på Hafslunds ekspansjon. I 1910 ble så Kykkelsrudsaksjene overdratt til Hafslund, og i 1912 ble også Vamma Fossekompagni overtatt. Hafslund ble bygget opp med kapital fra tyske Schuckert & Co., men i 1916 ble aksjene hjemkjøpt. Foruten kraftproduksjon hadde selskapet fra starten av og fram til 1980-tallet virksomhet innenfor metallurgi, og etter å ha kjøpt Nyegaard & Co i 1986 hadde man også virksomhet innen farmasi (Hafslund Nycomed, 1986-1996). Hafslund ASA eide også noe regionalnett og distribusjonsnett.

Hafslund ASA ekspanderte på begynnelsen av 2000-tallet innenfor nettvirksomhet, fjernvarme, entreprenørtjenester, strømsalg, televirksomhet og sikkerhetstjenester. Entreprenørvirksomheten ble senere en del av det børsnoterte selskapet Infratek ASA, mens sikkerhetsvirksomheten og televirksomheten ble solgt ut av selskapet. Hafslund-konsernet har vært igjennom mange restruktureringer.

#### 2017: Hafslund ASA blir tatt av børs og restruktureres
Hafslund AS ble restrukturert i 2017. Oslo kommune overtok nettvirksomheten og vannkraften, mens Fortum tok over strømsalget. Hafslund Varme ble slått sammen med Klemetsrudanlegget til Fortum Oslo Varme, eid 50/50 av Oslo kommune og Fortum.

#### 2018: Hafslund og E-CO Energi slås sammen og blir til Hafslund Eco
20. juni 2018 vedtok Oslo bystyre å samle Hafslund AS og E-CO Energi AS under et nytt heleiet morselskap. Hafslund Eco AS ble etablert 4. juli 2018 og samlet vannkraftproduksjon fra Glomma (fra Hafslund AS) og Aurland, Hallingdal og Valdres (fra E-CO Energi AS) i et større vannkraftkonsern. 

#### 2019: Vannkraft samles i Hafslund Eco og nettvirksomhet i Eidsiva Energi
I 2019 samlet Eidsiva Energi og Hafslund Eco sin vannkraftvirksomhet i Haslund Eco Vannkraft og nettvirksomheten i Elvia under Eidsiva Energi. Hafslund Eco ble 50&nbsp;% eier av aksjene i Eidsiva Energi og Innlandet Energi Holding ble eier av de resterende aksjene. Innlandet Energi Holding ble også minoritetseier i Hafslund Eco Vannkraft.

#### 2022: Fortum Oslo Varme blir kjøpt opp og konsernet endrer navn fra Hafslund Eco til Hafslund
I mai 2022 kjøpte Hafslund Eco, Infranode og HiTecVision opp Fortum Oslo Varme. Hafslund Eco fikk 60&nbsp;% eierskap, og selskapet ble omdøpt til Hafslund Oslo Celsio, som i 2024 endret navn til Hafslund Celsio. Oppkjøpet fikk oppmerksomhet på grunn av planene om karbonfangst på Klemetsrud.

## Forretningsområder
### Vannkraft
Hafslunds vannkraftvirksomhet, Hafslund Kraft, eier, drifter og vedlikeholder vannkraftanlegg, leverer systemtjenester til kraftsystemet og omsetter kraft i engrosmarkedet. Konsernet eier helt eller delvis 81 vannkraftverk i Innlandet, Viken og Vestland. Totalt drifter konsernet en produksjon på over 21 TWh. 

### Fjernvarme
Hafslund er majoritetseier i fjernvarmeprodusenten Hafslund Celsio.. Selskapet driver Klemetsrud og Haraldrud energigjenvinningsanlegg.

### Vekst
Hafslund vekst, som eies 100&nbsp;% av Hafslund, eier 50&nbsp;% av Eidsiva Energi.

## Datterselskaper og deleide selskaper
I 2022 hadde Hafslund AS direkte eierskap i følgende selskaper:
* Hafslund Eco Vannkraft AS (56&nbsp;%)
* Hafslund Oslo Celsio AS (60&nbsp;%)
* Eidsiva Energi AS (50&nbsp;%)
* Fredrikstad Energi AS (49&nbsp;%)
* Hafslund Ny Energi AS (65&nbsp;%)

## Referanser


## Litteratur
* 

## Eksterne lenker
* 
*